क्या अन्ना बनाएंगे अपना नया संगठन?  
अन्ना का ब्लॉग लिखने वाले राजू परुलेकर के मुताबिक इस नए संगठन में 20 से 45 साल के युवकों को शामिल करने पर जोर दिया जा सकता है।
टीम अन्ना की आज गाजियाबाद में एक अहम बैठक होने जा रही है, हालांकि इसमें अन्ना शामिल नहीं होंगे। वह फिलहाल रालेगण सिद्धी में मौनव्रत पर हैं। अन्ना के साथ ही टीम के अहम सदस्य संतोष हेगड़े भी इस बैठक में शामिल नहीं होंगे।  इस बैठक से पहले एक सवाल उठा है कि क्या अन्ना अपना नया संगठन बनाएंगे? ये सवाल उठा है अन्ना का ब्लॉग लिखने वाले राजू परुलेकर के बयान से। परुलेकर के मुताबिक इस संगठन में 20 से 45 साल के युवकों को शामिल करने पर जोर रहेगा। संगठन सियासत का हिस्सा नहीं बनेगा, लेकिन सियासी बदलाव के लिए काम करेगा।  परुलेकर की मानें तो इस बारे में प्रस्ताव आज होने वाली टीम अन्ना की कोर कमेटी की बैठक में भी रखा जाएगा। एनडीटीवी से फोन पर बातचीत में परुलेकर ने यह भी बताया कि अन्ना के ब्लॉग पर इसका ब्यौरा कोर कमेटी की बैठक के बाद सामने आ जाएगा।